AaB-profilen Nicolaj Thomsen kan måske snart være fortid i den nordjyske klub.

Nicolaj Thomsen er måske snart fortid i AaB. Den nordjyske klub meddeler onsdag formiddag, at den forhandler med en udenlandsk klub om den 22-årige midtbanespiller. Ekstra Bladet kunne tirsdag aften fortælle, at AaB ligger i forhandlinger med den franske klub Nantes om Nicolaj Thomsen. Det rygte bliver nu styrket med meldingen fra den nordjyske klub. Nicolaj Thomsen, som kommer fra Skagen, fik sin debut i Superligaen for AaB i foråret 2012. Siden da er han blevet en af klubbens største profiler, og ifølge Ekstra Bladet kræver AaB mellem 15 og 17 millioner kroner for at slippe ham. AaB meddeler, at yderligere information vil blive offentliggjort, når der enten er opnået en aftale, eller forhandlingerne med den udenlandske klub er brudt sammen.